Document ID: 31985D0104

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 24ης Ιανουαρίου 1985
για την αποδοχή ανάληψης υποχρέωσης σχετικά με τη διαδικασία αντιντάμπινγκ για τις εισαγωγές θειικού χαλκού καταγωγής Πολωνίας και την περάτωση της έρευνας
(85/104/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 10,
Μετά από διαβουλεύσεις στο πλαίσιο της Συμβουλευτικής Επιτροπής, όπως προβλέπεται στον εν λόγω κανονισμό,
Εκτιμώντας ότι:
Α. Προσωρινή δράση
(1) Η Επιτροπή, με τον κανονισμό (ΕΟΚ) αριθ. 2908/84 (2), επέβαλε προσωρινό δασμό αντιντάμπινγκ στις εισαγωγές θειικού χαλκού καταγωγής Πολωνίας. Με τον ίδιο κανονισμό, η Επιτροπή αποδέχτηκε την ανάληψη υποχρέωσης που πρότειναν ο βούλγαρος και ο ούγγρος εξαγωγέας.
Β. Επακόλουθη διαδικασία
(2) Μετά την επιβολή του προσωρινού δασμού αντιντάμπινγκ, ο πολωνός εξαγωγέας και ένας εισαγωγέας ζήτησαν να τους παραχωρηθεί, και τους παραχωρήθηκε, ακρόαση από την Επιτροπή. Επίσης, οι κοινοτικοί παραγωγοί υπέβαλαν γραπτά τις απόψεις τους για το δασμό.
Γ. Ντάμπινγκ
(3) Κανένα νέο αποδεικτικό στοιχείο για την ύπαρξη ντάμπινγκ δεν έχει παραληφθεί μετά την επιβολή του προσωρινού δασμού και, ως εκ τούτου, η Επιτροπή θεωρεί οριστικά τα πορίσματα για το ντάμπινγκ, όπως αναφέρονται στον κανονισμό (ΕΟΚ) αριθ. 2908/84.
Δ. Ζημία
(4) Δεν έχουν υποβληθεί νέα αποδεικτικά στοιχεία σχετικά με τη ζημία που έχει υποστεί κοινοτική βιομηχανία και, ως εκ τούτου, η Επιτροπή θεώρησε οριστικά τα πορίσματα για τη ζημία, όπως αναφέρονται στον κανονισμό (ΕΟΚ) αριθ. 2908/84.
Συνεπώς, κατά την άποψη της Επιτροπής, όπως τελικά διαπιστώνεται από τα γεγονότα, η ζημία που προκλήθηκε από τις εισαγωγές θειικού χαλκού καταγωγής Πολωνίας που αποτελούν αντικείμενο ντάμπινγκ, σε συνδυασμό με τις εισαγωγές από τις χώρες των οποίων η ανάληψη υποχρέωσης έγινε αποδεκτή, εξεταζόμενη χωριστά από τη ζημία που προκάλεσαν άλλοι παράγοντες, πρέπει να θεωρηθεί σημαντική.
Ε. Κοινοτικό συμφέρον
(5) Δεν έχουν υποβληθεί στην Επιτροπή νέα στοιχεία σχετικά με τα πορίσματα για το κοινοτικό συμφέρον, όπως αναφέερονται στον κανονισμό (ΕΟΚ) αριθ. 2908/84, και, συνεπώς, η Επιτροπή επικύρωσε αυτά τα πορίσματα.
Υπό αυτές τις συνθήκες, για να προστατευτεί το κοινοτικό συμφέρον, πρέπει να ληφθούν μέτρα σχετικά με τις εισαγωγές θειικού χαλκού από την Πολωνία.
ΣΤ. Ανάληψη Υποχρεώσεων
(6) Ο ενδιαφερόμενος εξαγωγέας πληροφορήθηκε τα κύρια πορίσματα της προκαταρκτικής έρευνας και έκανε τα σχετικά σχόλια. Κατόπιν, η επιχείρηση CIECH (Εισαγωγές και Εξαγωγές Χημικών Προϊόντων Ltd) της Βαρσοβίας πρότεινε να αναλάβει υποχρέωση σχετικά με τις εξαγωγές θειικού χαλκού στην Κοινότητα.
Αυτή η ανάληψη υποχρέωσης θα έχει ως αποτέλεσμα να ανέλθουν οι τιμές εισαγωγής στην Κοινότητα στο επίπεδο που απαιτείται για την εξουδετέρωση του ντάμπινγκ που διαπιστώθηκε.
Υπό αυτές τις συνθήκες, η ανάληψη υποχρέωσης που προτάθηκε θεωρείται αποδεκτή και, επομένως, η έρευνα μπορεί να τερματιστεί χωρίς την επιβολή δασμών αντιντάμπινγκ.
Η Συμβουλευτική Επιτροπή δεν εξέφρασε αντίρρηση όσον αφορά αυτή τη διαδικασία,
ΑΠΟΦΑΣΙΖΕΙ:
Άρθρο 1
Γίνεται αποδεκτή η υποχρέωση που ανέλαβε η επιχείρηση CIECH (Εισαγωγές και Εξαγωγές Χημικών Προϊόντων Ltd) της Βαρσοβίας (Πολωνία) σχετικά με την έρευνα αντιντάμπινγκ για τις εισαγωγές θειικού χαλκού καταγωγής Πολωνίας που υπάγεται στη διάκριση ex 28.38 Α ΙΙ του Κοινού Δασμολογίου και αντιστοιχεί στον κώδικα ΝΙΜΕΧΕ 28.38-27.
Άρθρο 2
Τερματίζεται η έρευνα αντιντάμπινγκ που αναφέρεται στο άρθρο 1.
Βρυξέλλες, 24 Ιανουαρίου 1985.

Labels: 18
4
1